钦定古今图书集成/明伦汇编/氏族典/第302卷 > 梁师成
## 钦定古今图书集成/明伦汇编/氏族典/第302卷 > 梁师成

按《宋史梁师成传》：“师成字守道，慧黠习文法，稍知书，
初隶贾详书艺局。详死，得领睿思殿文字外库，主出
外传道上旨。政和间，得君贵幸，至窜名进士籍中，积
迁晋州观察使，兴德军留后，建明堂，为都监。既成，拜
节度使，加中太乙神霄宫使，历护国、镇东、河东三节
度，至检校太傅，遂拜太尉开府仪同三司，换节淮南。”
时中外泰宁，徽宗留意礼文符瑞之事，师成善逢迎，
希恩宠。帝本以隶人畜之，命入处殿中，凡御书号令
皆出其手，多择善书吏习仿帝书，杂诏旨以出，外庭
莫能辨。师成实不能文，而高自标榜，以翰墨为己任，
王黼父事之，虽蔡京父子亦谄附焉，都人目为“隐相。”
黼造《伐燕议》，师成赞决。燕山平，策勋，进少保。师成貌
若不能言，然阴贼险鸷，遇间即发，家居与黼邻。帝幸
黼第，见其交通状。已怒，朱勔又以应奉与黼轧，因乘
隙攻之。帝罢黼相，师成由是益绌。郓王楷宠盛，有动
摇东宫意，师成能力保护。钦宗立，嬖臣多从上皇东
下，师成以旧恩留京师。于是太学生陈东、布衣张炳
力疏其罪。帝迫于公议，犹未诵言逐之。师成疑之，寝
食不离帝所，久未有以发。会郑望之使金营还，帝命
师成及望之以宣和殿珠玉器玩复往，先令望之诣
中书谕宰相，至则留之。始诏暴其罪，责为彰化军节
度副使。开封吏护至贬所，行次八角镇，缢杀之，以暴
死闻，籍其家。